RESOLUCIÓN do 1 de decembro de 2011 pola que se establecen as bases reguladoras para a concesión de subvencións, en réxime de concorrencia non competitiva, relativa ao Plan de Vehículos Eficientes, así como se regula a selección de entidades colaboradoras que participarán na súa xestión, e se convocan como anticipadas de gasto.
Instituto Enerxético de Galicia — III. Outras disposicións — 09/12/2011

A sensibilidade especial que para a cidadanía está a ter o uso racional da enerxía callou de forma importante no enfoque das administracións públicas, que unanimemente están a actuar neste campo, prestando o seu apoio ás iniciativas que sobre aforro e eficiencia enerxética se están a desenvolver na actualidade.
O Instituto Enerxético de Galicia contén xa na súa lei de creación, Lei 3/1999, do 11 de marzo, unha referencia expresa ao fomento destas actividades, concretadas a través do impulso das iniciativas e programas de aplicación das tecnoloxías enerxéticas á mellora do aforro e da eficiencia enerxética, ao fomento do uso racional da enerxía e, en xeral, á óptima xestión dos recursos enerxéticos nos distintos sectores económicos de Galicia. Igualmente recolle a participación na xestión e prestación de servizos noutros campos sinérxicos ao enerxético, de acordo coas directrices do Goberno no ámbito das súas competencias.
En consonancia con todo isto, o Consello de Ministros do 20 de xullo de 2007 aprobou un plan de acción para o período 2008-2012, para o desenvolvemento da Estratexia de aforro e eficiencia enerxética en España 2004-2012 (PAE4+), cumprindo así cos compromisos internacionais na materia.
Para o desenvolvemento dos referidos plans, o Ministerio de Industria, Turismo e Comercio e o Instituto para a Diversificación e Aforro da Enerxía (IDAE) deseñaron mecanismos de colaboración con todas as comunidades autónomas, que facilitan a articulación das medidas en todo o territorio estatal, tendo en consideración, ademais, as necesidades e obxectivos de cada comunidade en relación coas súas propias peculiaridades e ao seu ámbito competencial. Neste senso, asinouse entre o IDAE e o Instituto Enerxético de Galicia, con data do 3 de xullo de 2008, o convenio de colaboración para a execución das actuacións de aforro e eficiencia enerxética establecidas no marco do Plan de Acción 2008-2012 da Estratexia de aforro e eficiencia enerxética (PAE4+).
No caso de Galicia e segundo se establece no plan de traballo aprobado polo Consello da Xunta con data do 28 de xullo de 2011, a cantidade asignada para esta actuación cífrase en 700.000 euros.
As subvencións reguladas nesta resolución tramitaranse como anticipadas de gasto.
Os efectos da transformación do Instituto Enerxético de Galicia en axencia non afectan as obrigas contraídas por este para a convocatoria destas axudas.
Como un dos órganos encargado de desenvolver a política enerxética da Consellería de Economía e Industria da Xunta de Galicia, o Instituto Enerxético de Galicia considera do máximo interese potenciar a adquisición de vehículos eficientes na comunidade autónoma.
Artigo 1.
Obxecto.
Esta resolución ten por obxecto establecer:
1. As bases reguladoras para a concesión de axudas dirixidas á modernización do parque de turismos e vehículos comerciais de menos de 3.500 kg de MMA e motocicletas, mediante a adquisición de vehículos de propulsión híbrida ou alimentados con gas natural, gases licuados do petróleo ou hidróxeno para aproveitar as vantaxes da maior eficiencia enerxética de vehículos novos que produzan menor impacto ambiental.
2. Regular a selección das entidades colaboradoras que participan na súa xestión.
3. Convocar as estas axudas.
Artigo 2.
Réxime das subvencións.
1. O procedemento de concesión destas subvencións tramitarase en réxime de concorrencia non competitiva, de acordo co establecido na Lei 9/2007, do 13 de xuño, de subvencións de Galicia, que no seu artigo 19.2 establece que as bases reguladoras das convocatorias de axudas poderán exceptuar do requisito de fixar unha orde de prelación entre as solicitudes presentadas que reúnan os requisitos establecidos cando, polo obxecto e finalidade da subvención, non sexa necesario realizar a comparación e prelación das solicitudes presentadas nun único procedemento ata o esgotamento do crédito orzamentario.
2. As subvencións reguladas nesta resolución totalizan un orzamento de 700.000 euros que se tramitará como expediente anticipado de gasto. En todo caso a concesión de axudas queda condicionada á existencia de crédito adecuado e suficiente no momento da resolución de concesión. O total do orzamento destas subvencións, 700.000 euros, impútanse á partida orzamentaria 733A.08.2A.7.8.0.5 e atópanse financiadas ao 100% con fondos procedentes do convenio de colaboración subscrito entre o IDAE e o Inega con data do 3 de xullo de 2008, dentro do Plan de Acción 2008-2012 (PAE4+) da Estratexia de aforro e eficiencia enerxética en España.
3. As axudas reguladas nesta resolución, agás aquelas cuxos beneficiarios sexan particulares, entidades e institucións sen ánimo de lucro que non poidan levar a cabo actividades económicas que repercutan en terceiros, atópanse sometidas aos requisitos e cos límites establecidos no Regulamento comunitario núm. 1998/2006, da Comisión, do 15 de decembro de 2006, relativo á aplicación dos artigos 87 e 88 do Tratado ás axudas
de minimis
(DOUE L 379, 28.12.2006), en virtude do cal a contía global de axudas
de minimis
non poderá superar o límite de 200.000 euros nun período de tres exercicios fiscais. Polo que respecta ás axudas ás empresas que operan no sector do transporte por estrada, este límite debería fixarse en 100.000 euros. Estes límites aplicaranse independentemente da forma da axuda
de minimis
ou do obxectivo perseguido. O período determinarase tomando como referencia os dous exercicios fiscais anteriores e o exercicio fiscal en curso, de acordo co establecido no artigo 2 do citado regulamento.
Artigo 3.
Actuacións, gastos subvencionables e contía das axudas.
1. Será subvencionable:
A) A adquisición a través de entidades colaboradoras adheridas, de vehículos novos de categoría M1 e N1, definidas no anexo IV, ou motocicletas coas seguintes características:
• Vehículos turismos híbridos, sempre que teñan capacidade de tracción eléctrica ao 100%,mediante baterías e unhas emisións inferiores a 110 g de CO
2
/km.
• Vehículos turismos de combustión directa de hidróxeno (admitindo neste caso os turismos bi ou multi-combustibles), ou de pilas de combustible no caso de que se empece coa súa comercialización.
• Vehículos turismos bi ou multi-combustibles de gas natural ou gases licuados do petróleo que teñan unhas emisións inferiores a 140 g de CO
2
/km. Tamén estarán incluídos neste apartado todas as transformacións a GLP que acrediten a través do certificado da ITV estar realizadas nun prazo non superior a 3 meses entre a data da primeira matriculación e a data da ITV.
• Motocicletas híbridas con capacidade de tracción eléctrica 100%, cunha potencia maior de 4 kW, de hidróxeno ou pila de combustible. En todos os casos requírese que a motocicleta dispoña de matrícula ordinaria de placa branca (matriculación como turismo).
B) A transformación, en talleres colaboradores de vehículos novos ou usados, de categoría M1 e N1, definidas no anexo IV en vehículos turismos que utilicen gases licuados do petróleo e teñan unhas emisións inferiores a 140 g de CO
2
/km.
Considerarase vehículo novo aquel para o que se acredite a través do certificado da ITV estar realizada nun prazo non superior a 3 meses entre a data da primeira matriculación e a data da ITV. O resto de casos consideraranse transformacións a GLP de vehículo usado.
Para todos os tipos de axudas, nos casos onde o mecanismo de financiamento impida vincular o uso do ben subvencionable coa propiedade (sistemas de financiamento de
renting
,
leasing
ou outro arrendamento financeiro), a axuda destinarase á empresa propietaria do ben, que lle deberá xustificar ao Inega, mediante unha copia do contrato co cliente, a aplicación dun desconto no aboamento do servizo financeiro de valor igual ou superior á relación entre a axuda do programa e o prezo de mercado do ben. Este desconto deberase aplicar durante toda a vida do servizo financeiro, cun mínimo de 3 anos de duración, así como no valor da opción de compra neta, no caso de se efectuar a compra do ben por parte do usuario.
En calquera caso, tanto para a adquisición de vehículos coma para os servizos de financiamento por
renting
,
leasing
ou outros arrendamentos financeiros, as axudas non poderán superar o 15% do prezo do mercado do vehículo, entendendo por este o prezo que paga o consumidor ao adquirir o vehículo, é dicir, o prezo final de compra do vehículo. Por tanto, se a adquisición do vehículo a realiza un particular, o prezo de mercado será co IVE incluído, mentres que no caso da adquisición de vehículos por parte de empresas, o prezo de mercado non incluiría o IVE ao non repercutir este ao seu comprador. No caso das transformacións de vehículos a GLP, o 15% refírese á suma do custo do vehículo (prezo de venda ao público) e a transformación.
En ningún caso serán subvencionables os gastos relativos a actuacións que xa foran obxecto de subvención nas anteriores campañas do Plan de Vehículos Eficientes.
Con carácter xeral, e de acordo co establecido no artigo 29 da Lei 9/2007, do 13 de xuño, de subvencións de Galicia, considéranse gastos subvencionables aqueles que de xeito indubidable respondan á natureza da actividade subvencionable.
Os gastos subvencionables deberán estar realizados e efectivamente pagados entre o día seguinte da reserva de fondos e o derradeiro día do prazo de xustificación.
2. O IVE (imposto sobre o valor engadido) será subvencionable para os particulares, entidades sen ánimo de lucro e administracións publicas, para o cal será necesario realizar unha declaración responsable (opción establecida na solicitude, anexo II ou III, segundo sexa o caso) en que se indique que o obxecto da subvención non se dedica nin se adscribe a ningunha actividade empresarial ou profesional, ou no caso de ser Administración pública, que non pode repercutir o IVE.
3. A contía das axudas establécese en función dos seguintes límites:
A) Para a adquisición a través de entidades colaboradoras adheridas dos vehículos indicados no punto 1.a) deste artigo:
• Vehículos turismos híbridos Full Hybrid: importe por vehículo de 2.300 euros.
• Vehículos turismos híbridos Mild Hybrid: importe por vehículo de 2.000 euros.
• Vehículos turismos de combustión directa de hidróxeno ou de pilas de combustible: importe por vehículo de 7.000 euros.
• Motocicletas híbridas, de hidróxeno ou pila de combustible: importe de 750 euros/motocicleta.
• Vehículos novos alimentados por gas natural e gases licuados do petróleo: importe por vehículo de 1.200 euros.
B) Para a transformación, en talleres colaboradores dos vehículos indicados no punto 1.b) deste artigo:
• Vehículos transformados nun prazo non superior a 3 meses entre a data da primeira matriculación e a data da ITV alimentados por gas natural e gases licuados do petróleo: importe por vehículo de 1.200 euros.
• Transformación a GLP de vehículos usados: importe por vehículo de 450 euros.
4. En todos os casos do punto anterior as axudas non poderán superar o 15% do prezo do mercado do vehículo, entendendo por este, o prezo que paga o consumidor ao adquirir o vehículo, é dicir, o prezo final de compra do vehículo. Por tanto, se a adquisición do vehículo a realiza un particular, o prezo de mercado será IVE incluído, mentres que no caso da adquisición de vehículos por parte de empresas, o prezo de mercado non incluiría o IVE ao non repercutir este ao seu comprador. No caso das transformacións de vehículos a GLP o 15% refírese á suma do custo do vehículo (prezo de venda ao público) e a transformación.
5. En ningún caso o custo dos gastos subvencionables poderá ser superior ao valor do mercado.
Artigo 4.
Concorrencia con outras axudas.
1. O importe da subvención outorgada en ningún caso poderá ser de tal contía que, illadamente ou en concorrencia con outras subvencións ou axudas procedentes de calquera outra Administración ou de entes públicos ou privados, estatais, da Unión Europea ou doutros organismos internacionais, supere o 100% do investimento subvencionable. En todo caso deberán respectarse as condicións establecidas para cada réxime de axudas na normativa que resulte de aplicación.
2. A obtención doutras axudas ou subvencións deberáselle comunicar ao Instituto Enerxético de Galicia tan pronto como o interesado teña coñecemento e, en todo caso, con anterioridade á xustificación do investimento realizado (modelo declaración de axuda). En todo caso, coa solicitude de axuda, solicitarase das empresas-solicitantes que cubran na declaración doutras axudas a información relativa a calquera axuda
de minimis
recibida durante os dous exercicios fiscais anteriores e durante o exercicio fiscal en curso tal e como se deprende do Regulamento (CE) n.º 1998/2006, da Comisión, do 15 de decembro, relativo á aplicación dos artigos 87 e 88 do Tratado ás axudas
de minimis
(DOUE 28.12.2006, L 379).
3. O incumprimento do disposto neste artigo considerarase unha alteración das condicións tidas en conta para a concesión da axuda e poderá dar lugar á modificación da resolución de concesión nos termos previstos no artigo 19 destas bases reguladoras.
Artigo 5.
Vixencia do plan
.
O plan entrará en vigor o día seguinte ao da súa publicación no
Diario Oficial de Galicia
e rematará o día 30 de outubro de 2012.
Artigo 6.
Financiamento.
A cantidade inicial destinada para esta convocatoria de axudas ascende a 700.000 euros. Eventualmente, esta cantidade poderase incrementar como consecuencia da maior dispoñibilidade orzamentaria co fin de atender todas as solicitudes, e con partidas sobrantes da xestión do Convenio marco de colaboración entre o Inega e o IDAE, para a definición e posta en práctica das actuacións contempladas no Plan de Acción 2008-2012 (PAE4+) da Estratexia de aforro e eficiencia enerxética en España, en todo caso a concesión de axudas queda condicionada á existencia de crédito adecuado e suficiente no momento da resolución de concesión.
De producirse esta ampliación de fondos unha vez esgotado o orzamento inicial, reabrirase o prazo de presentación das solicitudes e informaranse as entidades colaboradoras adheridas mediante o correo electrónico de contacto, unha nota de prensa na páxina web www.inega.es e a súa publicación no
Diario Oficial de Galicia.
A concesión destas axudas estará, en todo caso, condicionada á existencia de crédito orzamentario e, no caso de esgotamento do crédito, a Administración deberá publicar no DOG e tamén na páxina web do Inega a dita circunstancia, o que levará consigo a non admisión das solicitudes posteriores, sen prexuízo de que a Administración poida optar por incrementar o crédito orzamentario nos seguintes supostos:
a) Xeración, ampliación ou incorporación de crédito.
b) Existencia de remanentes doutras convocatorias financiadas con cargo ao mesmo crédito ou a créditos incluídos no mesmo programa.
Artigo 7.
Entidades colaboradoras.
1. As entidades colaboradoras actuarán de enlace entre os solicitantes das axudas e o Inega. Serán as encargadas da venda e/ou da transformación dos vehículos indicados no artigo 3.
Na súa relación co Instituto Enerxético de Galicia, as entidades colaboradoras realizarán as seguintes funcións:
• Comprobación inicial dos requisitos dos solicitantes da axuda.
• Realización ante o Inega dos trámites para solicitar a axuda.
• Desenvolvemento das accións vinculadas ao plan.
• Xustificación da axuda e a súa certificación ante o Inega.
2. Para os efectos desta resolución, poderán ser entidades colaboradoras as entidades privadas con personalidade xurídica, validamente constituídas, así como os empresarios individuais sempre que, en ambos os dous casos, teñan o seu domicilio social ou algún centro de traballo na Comunidade Autónoma de Galicia e que acrediten as condicións de solvencia técnica e económica que se establecen neste artigo e que cumpran con algunha das tipoloxías que se indican a seguir:
a) Os concesionarios autorizados para a comercialización de vehículos turismos de propulsión híbrida ou alimentados con gas natural, gases licuados do petróleo, ou hidróxeno ou de pila de combustible, que operen na Comunidade Autónoma de Galicia e que acrediten estar dados de alta no imposto de actividades económicas.
b) Os talleres autorizados para a transformación a GLP de vehículos.
De cara á solvencia técnica e económica, as entidades colaboradoras deberán dispor dos medios tecnolóxicos precisos para a utilización de medios electrónicos nas comunicacións entre elas e o Inega. As características técnicas exixibles poderán consultarse na páxina web do Inega (www.inega.es).
3. Poderán adquirir a condición de entidade colaboradora aquelas entidades que reúnan os requisitos establecidos neste artigo e que o soliciten nos prazos que se indican no artigo 8, contados a partir do día seguinte ao da publicación desta resolución no
Diario Oficial de Galicia.
4. Non poderán obter a condición de entidade colaboradora aquelas das sinaladas no punto 2 deste artigo, nas cales concorra algunha das circunstancias previstas no artigo 10.2 e 3 da Lei 9/2007, do 13 de xuño, de subvencións de Galicia, e na súa normativa de desenvolvemento.
5. As entidades colaboradoras seleccionaranse de acordo co procedemento que se establece no artigo 8 destas bases, con suxeición á normativa que resulte de aplicación.
De conformidade coa Lei 9/2007, do 13 de xuño, de subvencións de Galicia, as entidades colaboradoras deberán formalizar o convenio de colaboración entre elas e o Instituto Enerxético de Galicia, no cal se regularán as condicións e obrigas asumidas por aquelas, que figuran no anexo V desta resolución. O dito convenio posuirá o contido mínimo previsto no artigo 13 da Lei de subvencións.
6. Son obrigas das entidades colaboradoras, sen prexuízo do disposto no artigo 12 da Lei 9/2007, do 13 de xuño, de subvencións de Galicia:
a) Estar ao día no pagamento das obrigas coa Facenda pública do Estado, da Administración autonómica, así como coa Seguridade Social.
b) Someterse ás actuacións de inspección e control que o Inega poida efectuar respecto á xestión destas axudas e que permitan a xustificación financeira perante a Intervención Xeral da Comunidade Autónoma e o Tribunal de Contas, así como as comprobacións previstas na lexislación do Consello de Contas, de acordo co establecido na alínea d) do artigo 12 da Lei 9/2007, do 13 de xuño, de subvencións de Galicia.
c) Dar a adecuada publicidade do carácter público do cofinanciamento en todas as actuacións que deriven da execución do proxecto. En concreto, deberán facer constar, na súa publicidade ou na información que xeren en relación co proxecto subvencionado, o cofinanciamento pola Xunta de Galicia a través do Inega e, se é o caso, o cofinanciamento con fondos do IDAE no marco do Convenio do 3 de xullo de 2008.
d) Conservar os xustificantes orixinais e o resto da documentación relacionada coa axuda outorgada durante un período de cinco anos desde a súa concesión, e deberán restituír as cantidades percibidas nos casos en que concorra causa de reintegro.
7. As entidades colaboradoras adheridas asumirán os seguintes compromisos:
a) Consentir expresamente a utilización de medios electrónicos na comunicación entre as entidades colaboradoras e o Inega segundo o establecido nos artigos 27 e 28 da Lei 11/2007, do 22 de xuño, de acceso electrónico dos cidadáns aos servizos públicos. Así como no Decreto 198/2010, do 2 de decembro, polo que se regula o desenvolvemento da Administración electrónica na Xunta de Galicia e nas entidades dela dependentes.
b) Mostrar nun lugar visible o logotipo da iniciativa e os soportes publicitarios facilitados e informar sobre ela, así como retirar os logos e a publicidade unha vez peche o plan. Así mesmo, poderán incorporar na súa publicidade os logotipos do plan que se lle facilitarán para tal efecto. Na información comercial e publicitaria deben figurar obrigatoriamente de forma diferenciada o prezo antes e despois da subvención con cargo ao plan.
c) Cubrir convenientemente os formularios de solicitude de axuda (anexo II ou anexo III segundo corresponda) e comprobar que a residencia do comprador está na Comunidade Autónoma de Galicia (no suposto de que o comprador manifestar residir na Comunidade Autónoma de Galicia e o seu DNI non reflectise tal circunstancia, deberase acompañar o certificado de empadroamento expedido polo concello no cal radique a localidade de residencia).
d) Vender no marco da iniciativa só os vehículos que cumpran coas condicións establecidas no artigo 3 destas bases.
e) Aplicar os descontos correspondentes á subvención conforme o establecido no artigo 3 destas bases.
f) Facilitarlle ao Inega canta información e documentación precise para verificar a correcta aplicación das subvencións.
g) Cumprir coa normativa establecida para o desenvolvemento do plan.
Artigo 8.
Adhesión de entidades colaboradoras.
1. Procedementos de adhesión.
a) Adhesión simplificada (renovación de entidades colaboradoras).
Esta forma de adhesión vai dirixida exclusivamente a entidades colaboradoras (concesionarios e talleres) adheridas ao Plan de Vehículos Eficientes do ano 2010 e que desexen adherirse ao convenio do Plan de Vehículos Eficientes.
As entidades colaboradoras interesadas deberán presentar unha copia da solicitude (anexo I) e dúas do convenio de colaboración (anexo V), asinados polo representante legal da entidade, xunto cunha declaración xurada de que non cambian as súas circunstancias con respecto á convocatoria anterior. No caso contrario, deberán informar ao respecto achegando a xustificación documental que avale a dita circunstancia.
Esta documentación presentarase en soporte papel ante o Rexistro do Instituto Enerxético de Galicia, sito na rúa Avelino Pousa Antelo, núm. 5, 15707 Santiago de Compostela (A Coruña); ou ben no rexistro de calquera outro órgano da Administración xeral do Estado, das comunidades autónomas ou das entidades que integran a Administración local, sempre que neste último caso se teña subscrito o oportuno convenio, ou polos restantes medios previstos no artigo 38.4 da Lei 30/1992, do 26 de novembro, de réxime xurídico das administracións públicas e do procedemento administrativo común.
b) Adhesión ordinaria (alta de novas entidades colaboradoras).
Esta forma de adhesión vai dirixida ás entidades colaboradoras que non estivesen adheridas ao Plan de Vehículos Eficientes do ano 2010.
As entidades colaboradoras interesadas deberán presentar:
– Unha copia da solicitude (anexo I), asinada polo representante legal da entidade.
– Dúas copias do convenio de colaboración (anexo V), asinadas polo respresentante legal da entidade.
– Copia orixinal ou compulsada do documento acreditativo de poder suficiente do representante legal da entidade.
– Copia orixinal ou compulsada da certificación expedida pola entidade bancaria da titularidade da conta onde se realizarán os ingresos á entidade colaboradora.
– Fotocopia do derradeiro recibo do imposto de actividades económicas (IAE) ou, de ser o caso, declaración xurada de exención de pagamento (poderase consultar un modelo na web do Inega).
Esta documentación presentarase en soporte papel ante o Rexistro do Instituto Enerxético de Galicia, sito na rúa Avelino Pousa Antelo, núm. 5, 15707 Santiago de Compostela (A Coruña); ou ben no rexistro de calquera outro órgano da Administración xeral do Estado, das comunidades autónomas ou das entidades que integran a Administración local, sempre que neste último caso se teña subscrito o oportuno convenio, ou polos restantes medios previstos no artigo 38.4.º da Lei 30/1992, do 26 de novembro, de réxime xurídico das administracións públicas e do procedemento administrativo común.
2. Autorizacións ao órgano xestor (Inega).
A presentación da solicitude asinada polo representante da entidade colaboradora no Rexistro do Inega autoriza a este a reunir a seguinte información:
– Autorización ao órgano xestor para coñecer se a entidade colaboradora está ao día nas súas obrigas coa Axencia Estatal da Administración Tributaria, coa Tesouraría da Seguridade Social ou con Facenda da Administración da Comunidade Autónoma de Galicia. De non dar a autorización para esta comprobación, deberá presentar certificados emitidos polos organismos mencionados anteriormente onde se comprobe que a entidade colaboradora está ao día nas súas obrigas tributarias.
– Autorización para reunir a información necesaria en relación co NIF da entidade colaboradora. De non dar a autorización para esta comprobación, deberá presentar copia do NIF en vigor.
3. Prazo de presentación das solicitudes de adhesión.
O prazo para a presentación das solicitudes de adhesión simplificada e ordinaria será de 2 días hábiles a partir do seguinte ao da publicación desta resolución no
Diario Oficial de Galicia
.
4. Emenda.
De conformidade co establecido no artigo 71 da Lei 30/1992, do 26 de novembro, de réxime xurídico das administracións públicas e do procedemento administrativo común, se a solicitude non reúne os requisitos exixidos, requirirase a entidade colaboradora para que, nun prazo de 10 días hábiles, emende a falta ou presente os documentos preceptivos exixidos, con indicación de que, de non facelo así, se dará por desistida da súa petición, logo de resolución que deberá ser ditada nos termos previstos no artigo 42 da devandita lei.
Igual requirimento se efectuará por parte do Inega no suposto de resultado negativo da consulta cos organismos seguintes: Axencia Estatal da Administración Tributaria (AEAT); Tesouraría Xeral da Seguridade Social; Consellería de Facenda; Rexistro Mercantil e outros rexistros públicos, así como na verificación do NIF.
De conformidade coa Lei 11/2007, do 22 de xuño, de acceso electrónico dos cidadáns aos servizos públicos así como do Decreto 198/2010, do 2 de decembro, polo que se regula o desenvolvemento da Administración electrónica na Xunta de Galicia e nas entidades dela dependentes, e segundo o establecido no artigo 7 en canto á solvencia técnica das entidades colaboradoras, utilizaranse medios electrónicos para as notificacións, de maneira que, cando exista constancia da posta a disposición da notificación, transcorresen 10 días naturais sen que se acceda ao seu contido, entenderase que a notificación foi rexeitada cos efectos previstos no artigo 59 da Lei 30/1992, do 26 de novembro, de réxime xurídico das administracións públicas e do procedemento administrativo común, salvo que de oficio ou por instancia do destinatario se comprobe a imposibilidade técnica ou material de acceso.
A práctica dos requirimentos electrónicos farase enviándollos ao interesado ao enderezo de correo electrónico que facilitase na adhesión.
5. Instrución do procedemento e audiencia.
Logo de revisar as solicitudes e as emendas feitas, e inmediatamente antes da resolución, porase de manifesto aos interesados para que, nun prazo de 10 días hábiles, poidan formular alegacións e presentar os documentos e xustificacións que consideren pertinentes.
Porén, poderase prescindir do trámite a que se refire o parágrafo anterior cando non figuren no procedemento nin se vaian ter en conta na resolución outros feitos nin outras alegacións ou probas que as aducidas polo interesado.
6. Competencia.
É competente para a instrución do procedemento de selección de entidades colaboradoras o director do Departamento da Secretaría e Servizos Xerais do Inega; e para a súa resolución o director do Inega, que resolverá por delegación do Consello de Administración.
7. Resolución.
O prazo máximo para resolver sobre as adhesións é de 5 días hábiles, contados desde a presentación da documentación no Inega. Pasado ese prazo, os solicitantes poderán entender rexeitadas as súas solicitudes por silencio administrativo.
Aqueles expedientes que reúnan todos os requisitos e a documentación necesaria serán adheridos ao Plan de Vehículos Eficientes.
O convenio de colaboración asinado polo director do Inega remitiráselle á entidade colaboradora unha vez resolta a solicitude de adhesión.
8. Notificación das resolucións.
Todas as resolucións serán notificadas de acordo co establecido na Lei 30/1992, do 26 de novembro, de réxime xurídico das administracións públicas e do procedemento administrativo común.
De conformidade coa Lei 11/2007, do 22 de xuño, de acceso electrónico dos cidadáns aos servizos públicos, así como do Decreto 198/2010, do 2 de decembro, polo que se regula o desenvolvemento da Administración electrónica na Xunta de Galicia e nas entidades dela dependentes, e segundo o establecido no artigo 7 en canto á solvencia técnica das entidades colaboradoras, utilizaranse medios electrónicos para as notificacións, de maneira que, cando exista constancia da posta a disposición da notificación, transcorresen 10 días naturais sen que se acceda ao seu contido, entenderase que a notificación foi rexeitada cos efectos previstos no artigo 59 da Lei 30/1992, do 26 de novembro, de réxime xurídico das administracións públicas e do procedemento administrativo común, salvo que de oficio ou por instancia do destinatario se comprobe a imposibilidade técnica ou material de acceso.
Na páxina web do Inega (www.inega.es) poderase consultar a listaxe de entidades colaboradoras adheridas a este plan.
Ademais, a adhesión destas entidades colaboradoras será obxecto de publicación no
Diario Oficial de Galicia
.
9. Réxime de recursos.
As resolucións ditadas ao abeiro desta resolución de convocatoria poñen fin á vía administrativa e contra elas poderase interpor recurso contencioso-administrativo, ante os xulgados do contencioso-administrativo, no prazo de dous meses contados desde o día seguinte á recepción da notificación da resolución ou de 6 meses contados a partir do día seguinte a aquel en que se produza o acto presunto.
Potestativamente, poderase interpor recurso de reposición ante o director do Inega no prazo dun mes, desde o día seguinte ao da recepción da notificación da resolución ou 3 meses contados a partir do día seguinte a aquel en que se produza o acto presunto, segundo o establecido na Lei de réxime xurídico das administracións públicas.
Artigo 9.
Beneficiarios.
Poderán ser beneficiarios das subvencións as persoas físicas e xurídicas de dereito público ou privado con domicilio na Comunidade Autónoma de Galicia. No caso de persoas xurídicas de dereito público ou privado deberán ter o domicilio social ou algún centro de traballo en Galicia. Tamén poderán acceder á condición de beneficiario as agrupacións de persoas físicas ou xurídicas, públicas ou privadas, as comunidades de bens ou calquera outro tipo de unidade económica ou patrimonio separado que, aínda carecendo de personalidade xurídica poidan levar a cabo os proxectos, as actividades ou os comportamentos ou se atopen na situación que motiva a concesión da subvención segundo o artigo 8.3 da Lei 9/2007, do 13 de xuño, de subvencións de Galicia.
Non poderán obter a condición de beneficiarios as persoas físicas ou xurídicas en que concorra algunha das circunstancias previstas no artigo 10.2 e 3 da Lei 9/2007, do 13 de xuño, de subvencións de Galicia, e na súa normativa de desenvolvemento.
Cando o solicitante da axuda sexa unha empresa, esta non poderá ter a consideración de empresa en crise conforme o disposto no artigo 1 alínea h) do Regulamento (CE) n.º 1998/2006, do 15 de decembro, relativo á aplicación dos artigos 87 e 88 do tratado ás axudas
de minimis.
Os beneficiarios obríganse a facilitar canta información lles sexa requirida polo Inega no exercicio das súas funcións de fiscalización do destino das axudas.
Son obrigas dos beneficiarios, sen prexuízo do disposto no artigo 11 da Lei 9/2007, do 13 de xuño, de subvencións de Galicia, as seguintes:
a) As descritas no artigo 7 alíneas a), b), c) e d), obrigas comúns ás entidades colaboradoras.
b) Realizar a actividade ou adoptar o comportamento que fundamente a concesión da subvención.
c) Proporcionarlle á entidade colaboradora todos os documentos necesarios para poder tramitar as axudas establecidas nestas bases, así como acreditar os requisitos ou condicións que determinen a concesión da axuda, no prazo sinalado na convocatoria ou, excepcionalmente, o que se sinale na resolución, cando esta sexa consecuencia da aceptación dun recurso.
d) Acreditar ante a entidade colaboradora, con anterioridade a ditarse a proposta de resolución de concesión, así como antes das correspondentes propostas de pagamento, que está ao día nas súas obrigas tributarias estatais e autonómicas e da Seguridade Social e que non ten pendente de pagamento ningunha outra débeda, por ningún concepto, coa Administración pública da Comunidade Autónoma.
e) Realizar o pagamento das facturas emitidas pola entidade colaboradora antes da data de xustificación establecida no artigo 10. O pagamento corresponderá ao investimento total da adquisición ou transformación descontando a axuda outorgada polo Inega. Este pagamento debe estar debidamente xustificado mediante xustificante bancario tal e como establece o artigo 10.b) destas bases.
A presentación da solicitude de axuda asinada polo representante da entidade colaboradora e polo solicitante da axuda no Rexistro do Inega autoriza este a reunir a seguinte información:
– Autorización ao órgano xestor para coñecer se o solicitante está ao día nas súas obrigas coa Axencia Estatal da Administración Tributaria, coa Tesouraría da Seguridade Social ou coa Facenda da Administración da Comunidade Autónoma de Galicia. De non dar a autorización para esta comprobación, deberá presentar certificados emitidos polos organismos mencionados anteriormente onde se comprobe que a entidade colaboradora está ao día nas súas obrigas tributarias.
– Autorización para reunir a información necesaria en relación co NIF do solicitante da axuda. De non dar a autorización para esta comprobación, deberá presentar copia do NIF en vigor.
Artigo 10.
Procedemento para acceder ás axudas.
As entidades colaboradoras do Plan de Vehículos Eficientes son as encargadas de tramitar a solicitude (facer a reserva dos fondos, presentar a solicitude e presentar a documentación xustificativa da actuación).
O procedemento estrutúrase en dúas fases:
a) Reserva dos fondos.
1. O comprador dirixirase a unha entidade colaboradora (a un concesionario ou a un taller adherido, segundo o caso) e elixirá o vehículo e/ou a transformación que cumpra os requisitos mínimos exixidos no artigo 3 destas bases.
Na páxina web do Inega (www.inega.es) estará dispoñible unha listaxe de entidades colaboradoras do Plan de Vehículos Eficientes.
2. Unha vez elixido o vehículo ou o tipo de transformación, a entidade colaboradora terá que:
a. Comprobar que o comprador cumpre cos requisitos establecidos no artigo 9 para poder ser beneficiario da axuda. Asegurarse de que se trata dun solicitante residente na Comunidade Autónoma de Galicia e verificar o DNI, e, de ser o caso, o certificado de empadroamento na localidade de residencia.
b. Reservar os fondos para ese comprador e enviar o formulario de solicitude de axuda (anexo II ou anexo III, segundo corresponda).
Imprimir por triplicado. Asinar, tanto o comprador como a entidade colaboradora, os exemplares que dan a súa conformidade. Un exemplar é para o comprador, outro para a entidade colaboradora e o terceiro para remitir ao Inega.
A confirmación da reserva de fondos será comunicada polo Inega ás entidades colaboradoras por medios electrónicos.
3. Poderanse reservar os fondos a partir dos 9 días hábiles contados desde o seguinte á publicación no DOG do presente plan ata o 30 de xullo de 2012 ou ata que se esgote o crédito.
b) Solicitude da axuda e xustificación da actuación.
1. Nos 60 días naturais desde o día seguinte á data da confirmación de reserva de fondos por parte do Inega, a entidade colaboradora ten que presentar a documentación xustificativa que se indica neste artigo.
2. A entidade colaboradora adherida cobraralle ao solicitante da seguinte forma:
a) No caso de concesarios adheridos: o prezo total do vehículo (IVE incluído no caso de que este sexa subvencionable) co desconto da axuda establecida no artigo 3.
b) No caso de talleres adheridos: o prezo da transformación (IVE incluído no caso de que este sexa subvencionable) co desconto establecido no artigo 3 punto 3.b).
3. A documentación xustificativa da actuación subvencionable que a entidade colaboradora ten que remitir ao Inega é a seguinte:
• Declaración expresa doutras axudas. No caso das empresas, ademais deberase cubrir a declaración de axudas
de minimis
segundo o modelo que se xunta coa solicitude de axuda.
• No suposto de que o beneficiario sexa unha persoa xurídica, deberá presentar copia compulsada das escrituras de constitución da entidade, así como o poder do seu representante legal.
• No suposto de que o beneficiario sexa unha agrupación de persoas físicas ou xurídicas, públicas ou privadas sen personalidade, presentarase un documento en que consten os compromisos de execución asumidos, así como o importe da subvención que se aplicará a cada un deles, que terán igualmente a condición de beneficiarios. Ademais, deberase nomear un representante ou apoderado único da agrupación, con poderes bastantes para cumprir as obrigas que, como beneficiario, corresponden á agrupación (pódese consultar o modelo na páxina web do Inega www.inega.es). Non se poderá disolver a agrupación ata que transcorra o prazo de prescrición previsto nos artigos 35 e 63 da Lei 9/2007, do 13 de xuño, de subvencións de Galicia (DOG n.º 121, do 25 de xuño).
• Orixinal ou copia compulsada da factura xustificativa.
A factura debe reflectir con claridade os seguintes datos:
– A data de emisión.
– O nome e o NIF do beneficiario.
– O enderezo do beneficiario.
– As características do vehículo (marca e modelo).
– O prezo da transformación, se é o caso.
– A base impoñible, IVE, total da base impoñible máis IVE.
– O desconto do Plan de Vehículos Eficientes.
– O total que paga o beneficiario (segundo o indicado no punto 2 deste artigo).
A factura deberá estar asinada e selada pola entidade colaboradora. Non se admitirán as facturas que non cumpran co indicado ou que se manipulen manualmente.
• Orixinal ou copia compulsada perfectamente lexible, sen emendas nin rascaduras, de xustificante bancario do pagamento realizado polo beneficiario (transferencia bancaria, xustificante bancario de ingreso efectivo en ventá ou certificación bancaria), no cal conste a identificación da persoa que realiza o pagamento, que deberá coincidir co beneficiario da axuda, e a identificación da persoa, empresa ou entidade que recibe o pagamento, e o concepto do pagamento e o número de factura. No caso da banca electrónica, deberá vir selado pola entidade financeira.
• Fotocopia do permiso de circulación.
• Fotocopia da tarxeta de inspección técnica do vehículo.
• Fotocopia do imposto de matriculación.
• No caso das transformacións a GLP deberase presentar copia compulsada do certificado da inspección técnica do vehículo obrigatoria (ITV) despois da transformación deste, copia da ficha técnica do vehículo onde se inclúa o equipo de GLP e certificado de emisións do vehículo transformado.
4. Cando o importe do gasto subvencionable supere a contía de 30.000 euros no suposto de custo por execución de obra, ou de 12.000 euros no suposto de subministración de bens de equipo ou prestación de servizos por empresas de consultoría ou asistencia técnica, o beneficiario deberá solicitar como mínimo tres ofertas de diferentes provedores, con carácter previo á contratación do compromiso para a prestación do servizo ou a entrega do ben, salvo que polas especiais características dos gastos subvencionables non exista no mercado suficiente número de entidades que o subministren ou presten, ou salvo que o gasto se realizase con anterioridade á solicitude da subvención.
A elección entre as ofertas presentadas, que deberán achegarse na xustificación, realizarase de conformidade con criterios de eficiencia e economía, e deberá xustificarse expresamente nunha memoria a elección cando non recaia na proposta económica máis vantaxosa.
5. A presentación da documentación xustificativa será ante o Rexistro do Instituto Enerxético de Galicia, sito na rúa Avelino Pousa Antelo, núm. 5, 15707 Santiago de Compostela (A Coruña); ou ben no rexistro de calquera outro órgano da Administración xeral do Estado, das comunidades autónomas ou das entidades que integran a Administración local, sempre que neste último caso se teña subscrito o oportuno convenio, ou polos restantes medios previstos no artigo 38.4 da Lei 30/1992, do 26 de novembro, de réxime xurídico das administracións públicas e do procedemento administrativo común.
6. De conformidade co establecido no artigo 45.2 do Decreto 11/2009, do 8 de xaneiro, polo que se aproba o regulamento da Lei 9/2007, do 13 de xuño, de subvencións de Galicia, transcorrido o prazo establecido de xustificación sen se ter presentado esta perante o órgano administrativo competente, este requirirá a entidade colaboradora para que no prazo improrrogable de dez días a presente. A falta de presentación da xustificación no prazo establecido neste parágrafo comportará a perda do dereito ao cobramento total ou parcial da subvención, a exixencia do reintegro e demais responsabilidades establecidas na Lei de subvencións de Galicia. A presentación da xustificación no prazo adicional establecido neste parágrafo non eximirá das sancións que, conforme a lei, correspondan.
Igual requirimento se efectuará por parte do Inega no suposto de resultado negativo da consulta cos seguintes organismos: Axencia Estatal da Administración Tributaria (AEAT) e Tesouraría Xeral da Seguridade Social e Consellería de Facenda, así como a verificación do NIF.
De conformidade coa Lei 11/2007, do 22 de xuño, de acceso electrónico dos cidadáns aos servizos públicos, así como do Decreto 198/2010, do 2 de decembro, polo que se regula o desenvolvemento da Administración electrónica na Xunta de Galicia e nas entidades dela dependentes, utilizaranse medios electrónicos para a notificación da emenda, de xeito que, cando exista constancia da posta a disposición da notificación da emenda, transcorresen 10 días naturais sen que se acceda ao seu contido, entenderase que a notificación foi rexeitada cos efectos previstos na Lei 30/1992, do 26 de novembro, de réxime xurídico das administracións públicas e do procedemento administrativo común, salvo que de oficio ou por instancia do destinatario se comprobe a imposibilidade técnica ou material de acceso.
A práctica dos requirimentos electrónicos farase enviándollos á entidade colaboradora ao enderezo de correo electrónico que facilitase na solicitude de axuda.
Artigo 11.
Instrución do procedemento de concesión das axudas.
A concesión das subvencións efectuarase respectando a rigorosa orde da data de entrada da solicitude de axuda (anexo II ou III, segundo corresponda) no Inega, e ata o esgotamento do crédito dispoñible, sempre que cumpran os requisitos establecidos nestas bases.
Se un solicitante renuncia aos fondos reservados da súa solicitude, a entidade colaboradora deberá enviar un escrito asinado por esta e polo solicitante comunicando este feito, para o efecto da cancelación desa reserva e liberar os créditos correspondentes.
Non axustarse aos termos da convocatoria, así como a ocultación de datos, a súa alteración ou calquera outra manipulación da información será causa de rexeitamento da solicitude, sen prexuízo do disposto nos artigos 50 e seguintes da Lei 9/2007, do 13 de xuño, de subvencións de Galicia.
Artigo 12.
Audiencia.
Instruído o procedemento, e inmediatamente antes da resolución, porase de manifesto aos interesados para que, nun prazo de dez días hábiles, poidan formular alegacións e presentar os documentos e xustificacións que consideren pertinentes.
Porén, poderase prescindir do trámite a que se refire o parágrafo anterior cando non figuren no procedemento nin se vaian ter en conta na resolución outros feitos nin outras alegacións ou probas que as aducidas polo interesado.
Artigo 13.
Competencia.
O órgano competente para a instrución do procedemento de concesión de axudas será a dirección do Departamento de Secretaría e Servizos Xerais do Inega; e a súa resolución corresponderá ao director do Inega que resolverá por delegación do Consello de Administración.
Artigo 14.
Prazo máximo de resolución.
O prazo máximo para resolver e notificar a resolución será de nove (9) meses contados desde a data de entrada no Inega da solicitude de axuda (anexo II e III, segundo corresponda). Se transcorrese o prazo máximo para resolver sen que recaese resolución expresa, os solicitantes poderán entender rexeitadas as súas solicitudes por silencio administrativo, de conformidade co artigo 23.5 da Lei 9/2007, do 13 de xuño, de subvencións de Galicia.
Artigo 15.
Resolución e notificación das resolucións.
Todas as resolucións serán notificadas de acordo co establecido na Lei 30/1992, do 26 de novembro, de réxime xurídico das administracións públicas e do procedemento administrativo común. Nesa resolución informaranse os beneficiarios sobre o carácter
de minimis
que teñen estas axudas segundo o Regulamento (CE) n.º 1998/2006, da Comisión, do 15 de decembro, relativo á aplicación dos artigos 87 e 88 do Tratado ás axudas
de minimis
(DOUE 28.12.2006, L 379).
De conformidade coa Lei 11/2007, do 22 de xuño, de acceso electrónico dos cidadáns aos servizos públicos, e segundo o establecido no artigo 7 en canto á solvencia técnica das entidades colaboradoras, utilizaranse medios electrónicos para as notificacións, de maneira que, cando exista constancia da posta a disposición da notificación, transcorresen 10 días naturais sen que se acceda ao seu contido, entenderase que a notificación foi rexeitada cos efectos previstos no artigo 59 da Lei 30/1992, do 26 de novembro, de réxime xurídico das administracións públicas e do procedemento administrativo común, salvo que de oficio ou por instancia do destinatario se comprobe a imposibilidade técnica ou material de acceso.
As notificacións realizaranse ás entidades colaboradoras e estas terán a obriga de notificar os beneficiarios das axudas.
Artigo 16.
Réxime de recursos.
As resolucións ditadas ao abeiro desta resolución de convocatoria poñen fin á vía administrativa e contra elas poderase interpor recurso contencioso-administrativo, ante os xulgados do contencioso-administrativo, no prazo de dous meses contados desde o día seguinte ao da recepción da notificación da resolución ou de 6 meses contados a partir do día seguinte a aquel en que se produza o acto presunto.
Potestativamente, poderase interpor recurso de reposición ante o director do Inega no prazo dun mes, desde o día seguinte ao da recepción da notificación da resolución ou 3 meses contados a partir do día seguinte a aquel en que se produza o acto presunto, segundo o establecido na Lei de réxime xurídico das administracións públicas.
Artigo 17.
Pagamento ás entidades colaboradoras.
Cando se atope completa e correcta a documentación referida no artigo 10, o Inega aboaralle á entidade adherida o importe correspondente, na conta bancaria facilitada para tal efecto na súa solicitude de adhesión.
Artigo 18.
Incumprimento, reintegro e sancións.
1. O Inega reserva para si o dereito de realizar cantas comprobacións, inspeccións e demais medidas de control se consideren oportunas para velar pola correcta aplicación dos recursos públicos, e os beneficiarios someteranse ás actuacións de control que realice o Instituto Enerxético de Galicia para o seguimento dos proxectos aprobados e ás de control financeiro que correspondan á Intervención Xeral da Comunidade Autónoma, ás actuacións de comprobación previstas na lexislación do Tribunal de Contas e do Consello de Contas, así como, de ser o caso, ás dos servizos financeiros da Comisión Europea e do Tribunal de Contas Europeo.
Se no curso destas verificacións se detectase que os beneficiarios da subvención ou as entidades colaboradoras adheridas incumpriron algunha das condicións establecidas no Plan de Vehículos Eficientes, resolverase a adhesión, o que implicará a perda dos beneficios e, de ser o caso, a obriga de reintegrarlle ao Inega as cantidades obtidas indebidamente cos xuros legais que correspondan, sen prexuízo das accións legais e sancións que correspondan.
2. Cando se realizasen descontos por parte das entidades colaboradoras, adheridos en concepto de axuda obxecto deste plan a titulares dunha solicitude, e se comprobase posteriormente por parte do Inega que non se cumpriron as condicións establecidas para recibir a dita axuda por parte dos beneficiarios ou, de ser o caso, que houbese incumprimentos por algunha entidade colaboradora das bases da convocatoria, a entidade asumirá os ditos descontos e non poderá reclamalos ao Inega.
Ademais, o incumprimento por parte dunha entidade colaboradora adherida consistente en aprazar o pagamento da axuda ao cliente final ata despois de que o Inega llo ingrese a el, en lugar de descontalo no momento do pagamento, suporá o incumprimento destas bases coas consecuencias previstas neste artigo.
3. Efectuado o pagamento das subvencións polo Inega, o incumprimento das obrigas contidas nestas bases reguladoras ou na demais normativa aplicable, así como das condicións que, se é o caso, se establezan na resolución de concesión, dará lugar á obriga de devolver total ou parcialmente a subvención percibida, así como os xuros de demora correspondentes.
4. Para facer efectiva a devolución a que se refire o número anterior tramitarase o oportuno procedemento de reintegro, que se axustará ao previsto no título II da Lei 9/2007, do 13 de xuño, de subvencións de Galicia, e ás súas normas de desenvolvemento.
5. Ás entidades colaboradoras e aos beneficiarios da subvención regulados nestas bases seralles de aplicación o réxime de infraccións e sancións previsto no título IV da Lei 9/2007, do 13 de xuño, de subvencións de Galicia.
Artigo 19.
Modificación da resolución
.
Toda alteración das condicións tidas en conta para a concesión da subvención e, en todo caso, a obtención concorrente de subvencións ou axudas outorgadas por outras administracións ou entes públicos ou privados, nacionais ou internacionais, poderá dar lugar á modificación da resolución de concesión.
Artigo 20.
Control.
1. O Instituto Enerxético de Galicia poderá facer as actividades de inspección que considere oportunas para controlar o cumprimento das subvencións.
2. Alén do anterior, as subvencións estarán sometidas ao control pola Intervención Xeral, nos termos que establece o título III da Lei 9/2007, do 13 de xuño, de subvencións de Galicia. Así mesmo, estará sometida ás actuacións de comprobación previstas na lexislación do Tribunal de Contas e do Consello de Contas, así como, se é o caso, aos dos servizos financeiros da Comisión Europea e do Tribunal de Contas Europeo.
Artigo 21.
Publicidade.
De conformidade, co establecido no artigo 15 da Lei 9/2007, do 13 de xuño, de subvencións de Galicia, estas bases publicaranse no
Diario Oficial de Galicia
e na páxina web do Instituto Enerxético de Galicia (www.Inega.es), nos termos previstos no artigo 13.4 da Lei 4/2006, do 30 de xuño, de transparencia e boas prácticas na Administración pública galega.
No prazo máximo de tres meses contados desde a data de resolución, publicarase no
Diario Oficial de Galicia
a relación de subvencións concedidas, con indicación da norma reguladora, beneficiario, crédito orzamentario, contía e finalidade da subvención.
Malia o anterior, cando os importes das subvencións concedidas, individualmente consideradas, sexan de contía inferior a 3.000 euros, non será necesaria a publicación no
Diario Oficial de Galicia
, que será substituída pola publicación das subvencións concedidas na páxina web do Instituto Enerxético de Galicia.
Artigo 22.
Protección de datos de carácter persoal.
De acordo co establecido na disposición adicional primeira do Decreto 132/2006, do 27 de xullo, de creación dos rexistros de axudas, subvencións, convenios e de sancións da Xunta de Galicia, a persoa física solicitante da subvención consentirá expresamente a inclusión e publicidade dos datos relevantes referidos ás axudas e subvencións recibidas, así como ás sancións impostas, no dito rexistro, feito que terá lugar agás nos supostos legalmente establecidos, todo isto consonte o establecido na Lei orgánica 15/1999, do 13 de decembro, de protección de datos de carácter persoal, e na Lei orgánica 1/1982, do 5 de maio, pola que se regula a protección civil do dereito á honra, á intimidade persoal e familiar e á propia imaxe.
Esta autorización esténdese á cesión dos seus datos persoais ao IDAE, á entidade financeira en que se aboe o pagamento das axudas, ao
Diario Oficial de Galicia
e ás demais cesións previstas na lei.
O solicitante poderá exercer os seus dereitos de acceso, rectificación, cancelación e oposición no enderezo do Instituto Enerxético de Galicia sito na rúa Avelino Pousa Antelo, núm. 5, 15707 Santiago de Compostela (A Coruña).
Artigo 23.
Remisión normativa.
Para todo o non previsto nestas bases aplicarase o previsto na Lei 9/2007, do 13 de xuño, de subvencións de Galicia; no Decreto lexislativo 1/1999, do 7 de outubro, polo que se aproba o texto refundido da Lei de réxime financeiro e orzamentario de Galicia; no Decreto 11/2009, do 8 de xaneiro, polo que se aproba o regulamento da Lei 9/2007, do 13 de xuño, de subvencións de Galicia; na Lei 30/1992, do 26 de novembro, de réxime xurídico das administracións públicas e do procedemento administrativo común; no Regulamento (CE) n.º 1998/2006 da Comisión, do 15 de decembro, relativo á aplicación dos artigos 87 e 88 do Tratado ás axudas
de minimis,
e no Decreto 198/2010, do 2 de decembro, polo que se regula o desenvolvemento da Administración electrónica na Xunta de Galicia e nas entidades dela dependentes, así como no resto da normativa que resulte de aplicación.
Santiago de Compostela, 1 de decembro de 2011.